DA Den Europæiske Unions Tidende CE 78/881

(2004/C 78 E/0933)

SKRIFTLIG FORESPØRGSEL E-3932/03

af Rodi Kratsa-Tsagaropoulou (PPE-DE) til Kommissionen

(19. december 2003)

Om: Seksuel udnyttelse af børn

Ifølge en nulig rapport om børneprostitution fra Unicef’s tyske afdeling udvikler dette fænomen sig med særlig stor fart i det vestlige, nordlige og sydlige Slovakiet og Moldavien. Talrige andre undersøgelser oplyser os om, at mindreårige piger og drenge tilbyder sig frivilligt eller tilbydes af deres egne forældre. De ruter for handel med børn, som nævnes, er følgende: Fra Rusland, Ukraine, Ungarn, Finland og de baltiske lande til EU, nærmere betegnet til Tyskland og Holland, samt fra Rumænien til Italien, Tyrkiet og Cypern. Ifølge statistikker forelagt af FN i Berlin den 30. oktober 2003 udgør børnene en stadig større del af den ulovlige sexindustri med priser, der svinger mellem 5 og 25 EUR.

Hvordan vurderer Kommissionen disse data? Agter Kommissionen i betragtning af de øgede risici, som udvidelsen vil medføre, at træffe konkrete foranstaltninger og tage initiativer til at begrænse dette fænomen? Har Kommissionen en opgørelse over resultaterne af de politikker, der hidtil er gennemført i Unionen for at komme denne svøbe til livs? Hvad mener Kommissionen er årsagerne til, at det er umuligt effektivt at bekæmpe disse fænomener?

Svar afgivet på Kommissionens vegne af António Vitorino

(11. februar 2004)

Menneskehandel — navnlig handel med børn — er et forfærdeligt og bekymrende fænomen. Det indebærer forhold som seksuel udnyttelse, udnyttelse af børn som arbejdskraft under slavelignende forhold, udnyttelse til tiggeri og ungdomskriminalitet samt slavearbejde i hjemmet.

Kommissionen har siden 1996 været aktivt engageret i udarbejdelsen af en omfattende strategi for at forebygge og bekæmpe menneskehandel, som involverer alle relevante aktører: ikke-statslige organisationer (ngo'er) og sociale myndigheder, domstole, politi og migrationsmyndigheder. Udnyttelse af børn, handel med børn og børnepornografi er særlig alvorlige forhold i den forbindelse. Programmer som Daphne, STOP og AGIS anvendes til at give økonomisk støtte til udveksling og forskningsprojekter på disse områder.

I december 2001 offentliggjorde Kommissionen en meddelelse med titlen »Bekæmpelse af seksuel udnyttelse af børn og børnepornografi« (1). Samtidig vedtog Rådet på basis af forslag fra Kommissionen to rammeafgørelser om bekæmpelse af menneskehandel (2) og om bekæmpelse af seksuel udnyttelse af børn og børnepornografi (3). I 2002 støttede Kommissionen udarbejdelsen af Bruxelles-erklæringen om forebyggelse og bekæmpelse af menneskehandel. Denne erklæring indeholder bl.a. specifikke henstillinger vedrørende handel med børn. Ud over Bruxelles-erklæringen nedsatte Kommissionen ekspertgruppen vedrørende menneskehandel, der er ved at udarbejde en rapport om gennemførelsen af Bruxelles-erklæringen. Det er Kommissionens hensigt at udarbejde en meddelelse og en handlingsplan under behørig hensyntagen til denne gruppes resultater. I den forbindelse skal problemet med handel med børn også behandles.

Kommissionen vil endvidere sikre en ordentlig opfølgning af Rådets resolution fra 2001 om civilsamfundets bidrag til eftersøgning af forsvundne eller seksuelt udnyttede børn. I overensstemmelse med anbefalingerne i resolutionen er der gennemført en undersøgelse af eksistensen og omfanget af fænomenet forsvundne eller seksuelt udnyttede børn og af den rolle, civilsamfundets organisationer skal spille, samt af de relevante juridiske spørgsmål. Undersøgelsen blev finansieret af STOP- og Daphne-programmerne og er udført af og næsten afsluttet af den belgiske organisation Child Focus sammen med universitetet i Gent og partnerorganisationer i medlemsstaterne og i tiltrædelseslandene. Når disse resultater er fremlagt og offentliggjort, vil Kommissionen aflægge beretning for Rådet.

Endelig forventes Daphne II-programmet at blive vedtaget i første halvår af 2004. Det dækker perioden 2004-2008 med et budget på 50 mio. EUR. Alle nye medlemsstater vil kunne deltage fuldt ud i programmet. Kommissionen er derfor overbevist om, at lokale organisationer fra det nævnte område vil deltage aktivt i bekæmpelsen af dette fænomen.

(1) KOM(2000) 854 endelig udg.

(2) EFT L 203 af 1.8.2002.

(3) EUT L 13 af 20.1.2004.